b'\n_START_ARTICLE_\nJo\xc5\xbeica Avbelj\n_START_SECTION_\n\xc5\xbdivljenje in delo\n_START_PARAGRAPH_\nDiplomirala je na ljubljanski Akademiji za gledali\xc5\xa1\xc4\x8de, radio, film in televizijo. \xc5\xbde med \xc5\xa1tudijem je sodelovala v gledali\xc5\xa1\xc4\x8du Glej, kjer je najve\xc4\x8d nastopala v predstavi Bojana \xc5\xa0tiha Spomenik G in s samosvojimi izraznimi sredstvi (krhkost, ranljivost, hlastna prerazdra\xc5\xbeenost) postala izrazita predstavnica novega vala igralskega rodu. Leta 1975 je postala \xc4\x8dlanica ansambla Mestnega gledali\xc5\xa1\xc4\x8da v Ljubljani; tu je odigrala nekaj vidnej\xc5\xa1ih vlog: Bogomila (Dominik Smole, Krst pri Savici), Nina (Ivan Cankar, Kralj na Betajnovi), Mati (Friedrich Schiller, Spletkarstvo in ljubezen), Ismena (Dominik Smole, Antigona), Ofelija (William Shakespeare, Hamlet), Spika (Stanis\xc5\x82aw Ignacy Witkiewicz, Oni). Nastopala je tudi v slovenskih filmih: Let mrtve ptice (\xc5\xbdivojin Pavlovi\xc4\x87, 1973), Nasvidenje v naslednji vojni (\xc5\xbdivojin Pavlovi\xc4\x87, 1980), Leta odlo\xc4\x8ditve (Bo\xc5\xa1tjan Vrhovec, 1984), Ljubezen nam je vsem v pogubo (Jo\xc5\xbee Gale, 1987), Slepa pega (Hana A. W. Slak, 2002). Za umetni\xc5\xa1ko delovanje je prejela ve\xc4\x8d nagrad.'